A4-0129/98

Päätöslauselma komission kertomuksesta neuvostolle ja Euroopan parlamentille 20 päivänä kesäkuuta 1994 annetun neuvoston asetuksen (EY) N:o 1467/94 täytäntöönpanosta (KOM(97)0327 - C4-0492/97)

Euroopan parlamentti, joka

- ottaa huomioon komission kertomuksen neuvostolle ja Euroopan parlamentille (KOM(97)0327 - C4-0492/97),

- ottaa huomioon maataloutta ja maaseudun kehittämistä käsittelevän valiokunnan mietinnön (A4-0129/98),

A. on päättänyt tukea parlamentin vuonna 1993 alkuun panemaa ja neuvoston vuonna 1994 hyväksymää EU:n ohjelmaa maatalouden geneettisten voimavarojen säilyttämisestä, kuvauksesta, keräämisestä ja käytöstä (asetus (EY) N:o 1467/94) ((EYVL L 159, 28.6.1994, s. 1.)) ja johtaa se menestykseen kaikkien tällä alalla toimivien henkilöiden ja elinten myötävaikutuksella,

B. ottaa huomioon jäsenvaltioiden toimivaltaisten viranomaisten ja ohjelmasta kiinnostuneiden tai siihen jo osallistuvien julkisten ja yksityisten elinten ja henkilöiden kriittiset lausunnot,

C. ottaa huomioon Yhdistyneiden kansakuntien laajat kansainväliset pyrkimykset maatalouden biologisen monimuotoisuuden ja geneettisten voimavarojen säilyttämiseksi erityisesti vuonna 1992 Rio de Janeirossa hyväksytyn Agenda 21:n ja kesäkuussa 1996 järjestetyn FAO:n geneettisten voimavarojen säilyttämistä koskevan erityiskonferenssin yhteydessä;

1. Viittaa siihen, että Agenda 2000:ssa ilmoitettu «kestävä maaseudun kehityspolitiikka» ja «ympäristö- ja maatalouspolitiikan yhdistäminen» on erityisen riippuvainen lukuisten geneettisten voimavarojen säilyttämisestä ja käytöstä ja siten asetuksen (EY) N:o 1467/94 sekä asetuksen (ETY) N:o 2078/92 ((EYVL L 215, 30.7.1992, s. 85.)) maatalouden alan ympäristötoimenpiteiden rahoitusta on huomattavasti parannettava;

2. Arvostelee komission ohjelman rahoitukseen ja henkilöstöön liittyvää päättäväisyyden puuttumista ja riittämätöntä yhteensovittamista, joka on johtanut vuoden 1997 määrärahojen poistamiseen, vuoden 1998 määrärahojen vähentämiseen ja geneettisten voimavarojen säilyttämisen alalla toimivien epävarmuuden huomattavaan lisääntymiseen;

3. On pettynyt siitä, että komissio ei ole käyttänyt ohjelman mahdollistamia liitännäistoimenpiteitä julkisten ja yksityisten geenipankkien, tutkijoiden, maanviljelijöiden, puutarhurien ja muiden asiasta kiinnostuneiden väliseen vaihtoon eikä siten ole juuri voinut täyttää sille kuuluvaa EU:n sisäisen yhteistyön yhteensovittamisen ja edistämisen tehtävää;

4. Korostaa tarvetta parantaa nykyisen kerättyjen voimavarojen luettelon laatua, jotta voidaan erityisesti kerätä ja kuvata paremmin alkuperäisillä sijaintipaikoilla olevia kokoelmia, eläimiin liittyviä voimavaroja ja puulajeja ja kuvata paremmin käyttöön liittyviä erityisominaisuuksia - hyötyeläinten maisemaan ja kasvatusoloihin liittyviä erityisominaisuuksia, kasvilajikkeiden makuun, väriin, säilyvyyteen ja jalostukseen liittyviä erityispiirteitä;

5. Katsoo, että jäsenyyttä hakeneet maat ja niiden geneettisten voimavarojen säilyttämiseen liittyvät taloudelliset ongelmat ja henkilöstöongelmat huomioon ottaen on pikaisesti laajennettava ohjelma jo liittymistä edeltävässä vaiheessa näille alueille;

6. Kehottaa komissiota muuttamaan kustannusten jakoperiaatteella toimivien hankkeiden edistämisen ja yhdistettyjen toimenpiteiden vaatimuksia siten, että niissä otetaan huomioon yksittäisten lajien lisäksi myös toisistaan riippuvaiset lajiryhmät ja niiden erityisympäristö ja voidaan tukea erityisesti integroituja alkuperäisillä sijaintipaikoilla tapahtuvia säilytys- ja käyttötoimenpiteitä;

7. Kehottaa komissiota yhteensovittamaan asetuksen (EY) N:o 1467/94 nojalla toteutettuja hankkeita ja niiden tuloksia ympäristöystävällisen tuotannon ja metsittämisen edistämiseksi toteutettavien liitännäistoimenpiteiden kanssa (asetukset (ETY) N:o 2078/92 ja 2080/92 ((EYVL L 215, 30.7.1992, s. 96.))) edistämään harvinaisista eläinroduista maksettavien palkkioiden lisäksi myös tietylle alueelle sopeutuneiden hyötykasvien ja puiden säilyttämistä ja vaikuttamaan asetuksessa (EY) N:o 1467/94 säädettyjen liitännäistoimenpiteiden avulla siihen, että tuetaan edelleen tai saadaan käytännössä aikaan rakentavaa yhteistyötä tutkijoiden, geenipankkien, alkuperäisillä sijaintipaikoilla toimivien säilyttäjien, maanviljelijöiden, puutarhurien ja karjankasvattajien välillä;

8. Kehottaa komissiota perustamaan pysyvän komitean lisäksi, jossa ovat edustettuina yksin jäsenvaltioiden edustajat, liitännäistoimenpiteiden yhteydessä riippumattoman foorumin, jossa virallisen ja epävirallisen sektorin toimijat voivat vähintään kerran vuodessa tavata asiasta kiinnostuneita pysyvän komitean jäseniä ja antaa komissiolle neuvoja ohjelman kehittämiseksi;

9. Pyytää komissiota ottamaan tehtävien jaossa paremmin huomioon viljelykasvien geneettisiä voimavaroja koskevan eurooppalaisen yhteistyöohjelman (ECP/GR) sekä Euroopan metsiin liittyviä geneettisiä voimavaroja koskevan ohjelman (EUFOR-GEN) ja siirtämään ohjelman yhteydessä toteutettavan työn painopisteen «pysyvästä luetteloinnista» «geneettisen monimuotoisuuden säilyttämiseen hyödyntämällä sitä käytännön maataloudessa ja puutarhanhoidossa», jotta voitaisiin taloudellisten, ekologisten ja sosiaalisten näkökohtien välttämätöntä integrointia silmällä pitäen varustautua paremmin uusiin tehtäviin YMP:n uudistuksen jälkeen;

10. Pyytää komissiota osallistumaan aktiivisesti alkuperäisten sijaintipaikkojen ulkopuolella olevien kokoelmien välisen työnjakoon perustuvan yhteistyön rakenteiden luomiseen jäsenvaltioissa tavoitteena alkuperäisten sijaintipaikkojen ulkopuolella olevien kokoelmavarantojen järkiperäisen ja tehokkaan hallinnoinnin kehittäminen;

11. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden parlamenteille ja hallituksille.